***Dodatno navodilo za izpolnjevanje izjave poroka – splošno zavarovanje***

* **Splošno zavarovanje** je zavarovanje, ki krije carine in druge dajatve, ki so nastale, bodo nastale ali lahko nastanejo v zvezi z dvema ali več operacijami, deklaracijami ali carinskimi postopki. Splošno zavarovanje lahko predloži oseba, ki je predhodno pridobila **dovoljenje za uporabo splošnega zavarovanja v carinskih postopkih na podlagi carinskega zakonika Unije**, za izdajo katerega je pristojen Finančni urad Nova Gorica. Do dovoljene višine referenčnega zneska in posledično zneska zavarovanja se lahko predloži ena ali več izjav poroka za splošno zavarovanje na obrazcu v skladu s prilogo 32-03 Izvedbene uredbe Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L št. 343 z dne 29. 12. 2015).
* Vsi **carinski postopki in operacije**, v katerih so nastali, bodo nastali ali lahko nastanejo carinski dolgovi in druge dajatve v povezavi z uvozom in izvozom blaga, in za katere velja izjava poroka, se označijo v izjavi poroka.
* **Geografska veljavnost splošnega zavarovanja** (razen tistega, ki velja za postopek tranzita Unije / skupnega tranzitnega postopka) je lahko v vseh carinskih postopkih in operacijah, ki so navedeni (razen postopka tranzita Unije / skupnega tranzitnega postopka) omejena na eno ali več držav članic Evropske unije.

**Splošno zavarovanje za postopek tranzita Unije / skupni tranzitni postopek** mora biti veljavno v vseh državah članicah Evropske unije, medtem ko je veljavnost v državah pogodbenicah Konvencije o skupnem tranzitnem postopku (Islandija, Severna Makedonija, Norveška, Srbija, Švica, Turčija, Ukrajina, Združeno kraljestvo) ter v Andori in San Marinu opcijska.

Zaradi navedene posebnosti je smiselna predložitev ločene izjave poroka za tranzit Unije / skupni tranzitni postopek od izjave poroka za ostale carinske postopke oziroma operacije.

V nadaljevanju navajamo **možnost izpolnjevanja izjave poroka v odvisnosti od geografske veljavnosti za različne carinske postopke oziroma operacije:**

1. V primeru, ko se predloži ena izjava poroka za splošno zavarovanje, ki hkrati velja tako za postopek tranzita Unije / skupni tranzitni postopek kot za ostale postopke in operacije (npr. za posebne postopke, začasno hrambo in postopek sprostitve v prost promet), je potrebno navesti različno geografsko veljavnost za postopek tranzita Unije / skupni tranzitni postopek od ostalih postopkov oziroma operacij.
2. V primeru, ko izjava poroka za splošno zavarovanje ne velja za postopek tranzita Unije / skupnega tranzitnega postopka, se v seznamu držav pod točko 1. izjave poroka navedejo posamezne države članice Evropske Unije, v katerih izjava poroka velja. Če izjava poroka velja le na ozemlju Republike Slovenije, se navede le Republika Slovenija. Geografska veljavnost je v tem primeru enaka za vse označene carinske postopke oziroma operacije. Če pa je geografska veljavnost postopkov oziroma operacij različna, se države, v katerih velja izjava poroka, navedejo ločeno poleg označenih carinskih postopkov oziroma operacij.